**TÍM PRE ROZVOJ ŠKOLY**

**(správa o činnosti TRŠ za školský rok 2019/2020)**

V školskom roku 2019/2020 jednotliví členovia pokračovali v činnosti, ktorú zahájili predošlý školský rok, avšak menil sa počet členov.

Tento rok Tím pre rozvoj školy tvorili: V. Totošová, A. Šebestová, K. Bizubová, E. Bujnovská, S. Pajonk, K. Ferencková, J. Kafková, I. Redajová, B. Šatalová.

Garantom zmeny sa stala Mgr. Silvia Reľovská (riaditeľka školy).

Prvé stretnutie tímu sa uskutočnilo 27.11.2019. Pozornosť sa venovala Zoznamu možných cieľov rozvoja školy ZŠ s MŠ Podolínec (ten sa vypracoval predchádzajúci školský rok na základe nami spracovaných výstupov- Dotazník sebareflexie školy, dotazníky pre žiakov, rodičov a pedagógov, výstupy z workshopov a stretnutí TRŠ). Celý zoznam sa podrobne prešiel, upravili sa ciele, indikátory cieľov, meranie (dokedy chceme cieľ dosiahnuť), metódy a spôsoby posúdenia daných cieľov.

3.12.2019 sa v našej škole konal workshop pre členov TRŠ pod názvom Vedenie procesu zmeny- podpora kultúry učenia. Facilitátorkami boli Tatiana Piovarčiová a Daniela Halašová. Program tohto dňa začal rannou komunitou, potom prišla na rad reflexia TRŠ, kde sa pozornosť venovala vtedajšiemu stavu tímu- ako sme fungovali, na čom sme práve pracovali, čo sa nám darilo, čo ďalej plánujeme. Následne sme dopracovali plán tímu. V popoludňajších hodinách bola hlavná téma koučovanie. Po ukážke vedenia rozhovoru koučovacím prístupom si všetci prítomní prešli nácvikom vedenia takéhoto rozhovoru.

Tím pre rozvoj školy znova zasadal 19.2.2020. Na tomto stretnutí sa vybrali 4 ciele rozvoja školy, ktoré sme mali v pláne zrealizovať do konca školského roka. V nasledujúce dni sa podarilo v zborovni vytvoriť zásobník nápadov a postrehov pre zamestnancov školy.

Nielen činnosť v samotnej škole, ale aj činnosť TRŠ bola a je poznačená mimoriadnou situáciou, vyučovanie v škole bolo prerušené, a tak sa ďalšie stretnutie členov tímu nekonalo.

Naším najbližším cieľom je vo vestibule vytvoriť stenu úspechov, na ktorej budú zverejnené ocenenia žiakov školy. Keďže Tím pre rozvoj školy tvoria cieľavedomí a šikovní ľudia, pevne verím, že sa to hravo zvládne.

V Podolínci 26.6.2020.

vypracovala Mgr. Veronika Totošová